OBH 358/1998.
Az állampolgári jogok országgyűlési biztosa általános helyettesének jelentése
Ügyintéző: Táboriné dr. Forrai Katalin

Az eljárás megindításának oka

Budapesten lakó panaszos azért fordult panaszos levélben az állampolgári jogok országgyűlési biztosához, mert méltánytalan eljárást tapasztalt Zomba Község Polgármesteri Hivatala részéről.

A panasz alapján megkerestem a panaszolt község körjegyzőjét vizsgálja meg a hatóság hallgatásának okait. 

Zomba község polgármestere levélben adott magyarázatot, amelyből a következőt állapítottam meg:

Tényállás

Panaszos házastársa 1997. július 24-én elhunyt, akkoriban szülei zombai lakásában tartózkodott. Zombán sem lakcímet, sem tartózkodási helyet nem létesített. 

A hagyatéki eljárást az örökhagyó gyermekei kezdeményezték Budapest-Zugló Polgármesteri Hivatalában, ahonnan az örökhagyó zombai ingatlanáról adó- és értékbizonyítványt kértek.

A megkeresett polgármesteri hivatal megkeresésünk kézhezvételéig az adó- és értékbizonyítványt nem küldte meg az eljáró jegyzőnek Zuglóba. 

Alkalmazott jogszabályok

Az államigazgatási eljárás általános szabályairól szóló 1957. évi IV. törvény

4. §. (1) bekezdése a hatáskörrel és illetékességgel rendelkező államigazgatási szerv eljárási kötelezettségét írja elő.

A törvény 10. §-a szerint az államigazgatási szervtől kapott megkeresésnek minden szerv köteles a saját feladatkörében tizenöt napon belül eleget tenni.

Az állampolgári jogok országgyűlési biztosáról szóló 1993. évi LIX. törvény

16. §. (1) Az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőséget már kimerítette, illetve jogorvoslati lehetőség nincs számára biztosítva.

17. §. (4) bekezdése szerint, ha az ügyben jogerős határozat született, az országgyűlési biztoshoz annak közlésétől számított egy éven belül lehet beadvánnyal fordulni.

A vizsgálat megállapításai

Zomba község polgármesteri hivatalából a tartósan távol lévő jegyző helyett a polgármester adott választ megkeresésünkre, aki elismerte, hogy a zuglói polgármesteri hivataltól érkezett megkeresésnek nem tettek eleget, a kért  adó- és értékbizonyítványt nem küldték meg, ezzel megsértették az államigazgatási eljárás általános szabályairól szóló 1957. évi IV. törvény 4. és 10. §-át. 

Megkeresésünk vételekor azonban a mulasztást felismerve az adó- és értékbizonyítványt elkészítették és Zugló Polgármesteri Hivatalának megküldték.

A polgármester levelében arról ír, hogy az ügyből a tanúságot levonták.

Bár az ügyben jogszabálysértés és a hatóság hallgatása történt, ezzel a jogállamiság alkotmányos alapjoga sérült, ajánlás megtételét nem látom szükségesnek, mert a jogsértést felismerve annak orvoslása megtörtént. 

Budapest, 1998. június 19.

Dr. Polt Péter